آدیمیزی دهییشدیریرلر، کیمسهنین سهسی چیخمیر. دهییشدیرنلر گؤزه تانیش گلیرلر. ائله بیر اؤزوموزدندیرلر، بیر تهردیرلر. بیزیم دیلده دانیشیرلار. بیزی دانیشیرلار. بیزی بیر جور دانیشیرلار. بیز بیلمهدیـییمیز کیمی! دئییرلر بو دانیشانلار بهتر آدامدیرلار. ائله بیل دونیادان خئیلک بیلیرلر. هر یئردن دئییرلر. کئچمیشیمیزی دانیشیرلار. کئچمیشیمیزدن دانیشیرلار. بیز بیلمهدیکلریمیزی دانیشیرلار. دانیشانلاری اینگلیستانین آکادئمیستلری قبوللوقلاری واردیر. گویا عئلمی بیر آدامدیرلار. دئدیکلری سؤز اینگیلیسلرین بئینینه باتیر. ادوارد براون اونلارا یازی یازیر. ادوارد براون اونلاردان یازیر. آدلاری بللی آداملار اؤزوموزو، بیز بیلمهدیـییمیز کیمی دانیشیرلار. آدلاری کسروی، تقیزاده، تقی آرانی دیرلر. چوخلاری گولـلهلهنیر، اونلاردان بیر تقیزاده اؤز یاشینی یاشییا بیلیر. قهرمانلاری کسروی اولور، بیزی دونیا گوجلری ایستهدیـیی کیمی تانیتدیردیغی اوچون. اؤزوله دین ده گتیریردی.
بیزی بیر جور دانیشانلارین سؤزلرینه اینانمالیییق، اینانماساق، دیلیمیزی کسرلر، دیلیمیزله یالادارلار. دئدیکلرینه اینانمایانلار، باش قالدیریرلار. بیزیم دیل دئییرلر. بیز دئییرلر. دونیا گوجلرین خوشونا گئتمیر، بیزیم دیل دئینلری، قولاق آسانلاری قومالاییرلار. داردان آسیرلار. قالانلاری قاچیرلار. هر کس قاچیر. کیمی اؤزونو آرازا آتیر، کیمی آرازدان قاچیر، کیمی تئهرانا قاچیر. اونلارین سؤزلرینی ائشیدن هر کس قاچیردیلیر. قاچیرتمالار، آردی کسیلمهدن بیر عؤمور سورور.
سولدان سسلر گلیر، خالقلاردان دانیشیرلار. قاچانلارلا قالانلار سسلری ائشیدیرلر، سس سالیرلار. بئیینلرینین سول یاریم کورهسیندن دانیشیرلار. سولاقئی یازیرلار. گئنه توتا-توت اولور، صمدی آراز بوغور، اوختایی گولـله باسیر. سهندله ساولان تئهرانا داشینیر.
بیزی، بیز کیمی دئمهیه قاداغا کسنلر قاچیرلار. دالیمیزدا بولوم-سولوم بیر تهر باخیشلارلا سؤزلرله بیز قالیریق. هر یانا دؤنوروک اؤزوموزو سوچلو گؤروروک. اؤزوموزو اؤزوموز کیمی دوشونمهیه باشلاییریق، آدسیز دانیشیریق. قورخوروق بیرینه دهیه!!! بیزه دهینلری اینجیتمک ایستهمیریک. اؤزوموزو آختاردیقدا تاپانمیریق. دیلیمیزدن اونلارین دیللری ایله دانیشیریق. دیلیمیزی باشا دوشن اولمور. آلیشیریق، دانیشاندا، کیمسهیه دهیمهسین دئیه، آدسیز دانیشاق.
بیزدن بیزی دانیشانلار چوخالیر، گئنه تانیش آدلار آز اولور. سؤزوموزو دئیهنلری، تانیـیانمیریق. تانیدیقلاریمیز دانیشانلارین ایچینده هر کسدن آز اولور. دانیشماغا یئنی آلانلار آچیلیر. بیر چوخو داشینیر یئنی آلانا، دانیشماغا یئر تاپیلیر. هئچ اولماسا اؤزلرینه دانیشیرلار. گئنه ده آدسیزلار دانیشیرلار. آدسیز دانیشماق یئرینه دوشور. بیزی بیر تهر دانیشانلار اؤز آدلاریلا دانیشسالار دا، بیزی ایستهدیـییمیز کیمی دانیشانلار آدسیز دانیشیرلار.
azb_Arab azb_Arab azb_Arab azb_Arab azb_Arab